**ELŐTERJESZTÉS**

**Tiszavasvári Város Önkormányzata Képviselő-testületének**

**2022. november 30-án tartandó rendes ülésére**

Az előterjesztés tárgya: **a nem közművel összegyűjtött háztartási szennyvíz begyűjtési közszolgáltatás kötelező feladatának elmaradása miatti törvényességi felhívásról és az ennek alapján teendő intézkedésekről**

Melléklet: törvényességi felhívás, Nyírségvíz Zrt. árajánlata

A napirend előterjesztője: Szőke Zoltán polgármester

Az előterjesztést készítette: Gazdagné dr. Tóth Marianna osztályvezető

Az előterjesztés ügyiratszáma: TPH/8284/2022.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | Szmsz 4. melléklet 1.30. pontja |
|  |  |

Egyéb megjegyzés:

…………………………………………………………………………………………………………………………………………………………………………

Tiszavasvári, 2022. november 21.

**Gazdagné dr. Tóth Marianna**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

Témafelelős: Gazdagné dr. Tóth Marianna

**ELŐTERJESZTÉS**

**A Képviselő-testülethez**

**A nem közművel összegyűjtött háztartási szennyvíz begyűjtési közszolgáltatás kötelező feladatának elmulasztása miatti törvényességi felhívásról és az ennek alapján teendő intézkedésekről**

**Tisztelt Képviselő-testület!**

A vízgazdálkodásról szóló 1995. évi LVII. törvény (továbbiakban: Vgtv.)44/B. §-a értelmében az ingatlan tulajdonosa, vagyonkezelője vagy egyéb jogcímen használója (e fejezet alkalmazásában, a továbbiakban együtt: ingatlantulajdonos) köteles az ingatlanán keletkező, közüzemi csatornahálózatba vagy a helyben való, engedélyezett módon történő tisztítás után befogadóba nem vezetett háztartási szennyvizet a vizek hasznosítását, védelmét és kártételeinek elhárítását szolgáló tevékenységekre és létesítményekre vonatkozó általános szabályokról szóló kormányrendeletben meghatározott módon gyűjteni, továbbá az annak begyűjtésére feljogosított közszolgáltatónak átadni.

A Vgtv. 4.§ (2) bekezdés d) pontja szerint a **települési önkormányzat** – a vízgazdálkodási tevékenységek, mint közfeladatok (közszolgáltatások) körében – **köteles gondoskodni** a településen található **szennyvízbekötés nélküli ingatlanok esetében a nem közművel összegyűjtött háztartási szennyvíz begyűjtésének szervezéséről és ellenőrzéséről**.

A Vgtv. 44/C §-a értelmében a **települési önkormányzat** vagy azok társulása kötelezően ellátandó közszolgáltatásként a közüzemi csatornahálózatba vagy a vízgazdálkodási hatósági jogkör gyakorlásáról szóló kormányrendeletben meghatározott módon engedélyezett egyedi szennyvízkezelés után **befogadóba nem vezetett háztartási szennyvíz begyűjtésére közszolgáltatást szervez és tart fenn**.

A Vgtv. 44/G § (1) bekezdése előírja, hogy a települési önkormányzat képviselő-testülete a közszolgáltatás ellátására írásban szerződést köt. A Vgtv. 44/F § (3) bekezdés c) pontja alapján közszolgáltatást – többek között – az végezhet, aki a települési önkormányzattal szerződést kötött.

**Tiszavasvári Város Önkormányzata és a Hajdúkerületi és Bihari Víziközmű Szolgáltató Zrt. között,** a nem közművel összegyűjtött háztartási szennyvíz begyűjtésére megkötött **közszolgáltatási szerződés** – a szolgáltató részéről történő felmondás miatt – **2022. március 31. napjával megszűnt.**

Az egyes közszolgáltatások ellátásáról és az ezzel összefüggő törvénymódosításokról szóló 2013. évi CXXXIX tv. 3/F. §   (1) bekezdése értelmében: „Ha a települési önkormányzat a nem közművel összegyűjtött háztartási szennyvíz begyűjtési közszolgáltatás ellátását a Vgtv. 44/F. és 44/G. §-ában foglaltak szerint nem biztosítja vagy a közbeszerzési eljárás eredménytelensége miatt az nem biztosítható, a települési önkormányzat e körülmény bekövetkezéséről haladéktalanul, de legfeljebb 3 napon belül tájékoztatja az állami szervet.

Ez a tájékoztatás megtörtént, melynek eredményeként a Hajdú-Bihar Megyei Katasztrófavédelmi Igazgatóság Tiszavasvári településen a nem közművel összegyűjtött háztartási szennyvíz ideiglenes begyűjtésének ellátására **közérdekű szolgáltatónak a NYÍRSÉGVÍZ Nyíregyháza és Térsége Víz-és Csatornamű Zrt.-t jelölte** **ki az új közszolgáltatási szerződés megkötéséig, de legfeljebb 2023. június 30. napjáig.** Ezáltal a közszolgáltatás ellátása kijelölés alapján biztosítottá vált.

A Szabolcs-Szatmár-Bereg Megyei Kormányhivatal SZ/153/02461-1/2022. ügyiratszámú törvényességi felhívásában leírta, hogy a jogszabályi rendelkezések értelmében a **települési önkormányzat a nem közművel összegyűjtött szennyvíz begyűjtésének szervezéséről és ellenőrzéséről csak abban az esetben gondoskodik megfelelően, ha a közszolgáltatóval szerződést köt és a tárgyban a jogszabályban meghatározott tartalommal rendeletet alkot, továbbá ha a közszolgáltató folyamatosan gondoskodik a közszolgáltatás ellátásáról**. **A hivatkozott jogszabályi rendelkezések értelmében a települési önkormányzat csak abban az esetben gondoskodik** **a nem közművel összegyűjtött háztartási szennyvíz begyűjtésének szervezéséről és ellenőrzéséről, mint kötelező feladatról, ha Vgtv. 44/G § (1) bekezdésében foglaltak alapján közszolgáltatásra vonatkozó végleges szerződést köt. A Kormányhivatal törvényességi felhívása jelen előterjesztés mellékletét képezi.**

Korábban a közszolgáltatás ellátására a HBVSZ Zrt-vel 10 éves időtartamra szóló határozott idejű közszolgáltatási szerződés került megkötésre, a törvény ezen időtartamban maximalizálja a megköthető szerződés időtartamát. Ezen időtartam és a szennyvízhálózatra nem rákötött háztartások száma alapján felmerült a közbeszereztetés kötelezettsége. Az energiaárak drasztikus emelésének következményeként elmondható, hogy minden szolgáltatás ára folyamatosan nő, ezért nagy a valószínűsége annak, hogy több éves időtartamra kiírt közbeszerzési felhívásra egyáltalán nem vagy nagyon magas összegű ajánlat érkezne. Rövid időtartamra szóló határozott idejű szerződéskötés esetén, jelenleg nem merül fel a közbeszerzés lefolytatásának kötelezettsége.

A szolgáltatást közérdekű kijelölőként ellátó **Nyírségvíz Zrt-től árajánlatot kértem** a közszolgáltatás ellátására. Ajánlata az előterjesztés mellékletét képezi. Leírja, hogy alvállalkozó igénybevételével tudja vállalni a feladatellátást. Egyébként ezt jelenleg is alvállalkozón keresztül látja el. A 2023. év díjai várhatóan magasabbak lesznek az idei díjaktól, de ez jelenleg megalapozottan nem számszerűsíthető, ugyanis az üzemanyag árak, a technológiai anyagok, a villamosenergia stb. áraiban bekövetkező hatások számottevően befolyásolják az árakat. **Emiatt az árváltozás lehetőségét fenntartják**. **A 2023-as évre 7.100,-Ft/m3 + Áfa összegű díjat határoztak meg, melyből az önkormányzatot lakossági felhasználók esetén 5.147,-Ft/m3+Áfa, intézményi és egyéb felhasználók esetén 4.930,-Ft/m3+Áfa különbözet megfizetési kötelezettség terheli.**

A különbözet fizetés indokoltságát a lentiekben ismertetem:

Az egyes helyi közszolgáltatások kötelező igénybevételéről szóló 7/2014. (III.28.) önkormányzati rendelet 1. melléklete tartalmazza a nem közművel összegyűjtött háztartási szennyvízkezelés közszolgáltatás díját, mely az alábbi:

„Tiszavasvári Város Önkormányzata a Tiszavasvári városban alkalmazandó nem közművel összegyűjtött háztartási szennyvízkezelés díjának felső határát az alábbiak szerint határozza meg:

Ártalmatlanítás, szennyvíztisztítás: 550 Ft/m3 + ÁFA

Begyűjtés, szállítás: 1.620,21 Ft/m3 + ÁFA

Fizetendő közszolgáltatási díj legmagasabb mértéke: 2170 Ft/m3 + ÁFA

**Begyűjtés, szállítás, ártalmatlanítás, szennyvíztisztítás (4,7 m3): 10.200 Ft/forduló + ÁFA”**

A szippantott szennyvízre vonatkozó rezsicsökkentésről, valamint egyes törvényeknek a további rezsicsökkentéssel összefüggő módosításáról szóló 2013. évi CXIV törvény 1.§ (1) bekezdése szerint: „ A vízgazdálkodásról szóló 1995. évi LVII. törvény (a továbbiakban: Vgt.) 44/B. § (1) bekezdésében meghatározott ingatlantulajdonosok közül a természetes személy ingatlantulajdonos részére a Vgt. 44/C. § (1) bekezdésében meghatározott közszolgáltatás tekintetében a Vgt. 44/D. § szerint megállapított számlában meghatározott fizetendő szolgáltatási egységre jutó összeg (beleértve az alapdíjat) a **2013. július 1-jét követő időszakban teljesített szolgáltatás vonatkozásában nem haladhatja meg a 2013. január 31-én jogszerűen alkalmazott díjtételek és egyéb számlaelemek alapján, ugyanazon feltételekkel számított összeg 90%-át. Jelen esetben ez 1.953,-Ft/m3+Áfa.**

(2) Az (1) bekezdés vonatkozásában az alkalmazott díj:

a) önkormányzati díjrendeletben megállapított természetes személy ingatlantulajdonosra vonatkozó közszolgáltatási díj függetlenül attól, hogy alkalmazták-e 2013. január 31-én az adott ingatlantulajdonosra, vagy - ha önkormányzati díjrendelet nem alkotott - a szolgáltató által az adott településen a közszolgáltatási szerződésben megállapított, 2013. január 31-én alkalmazott szolgáltatási egységre jutó fizetendő összeg (beleértve az alapdíjat),”

Fenti jogszabályi rendelkezés szerint a természetes személy ingatlantulajdonosokra nem alkalmazható a rendeletben megállapított díjtétel, hanem annak 90%-át kell megfizetniük.

**Ennek megfelelően a Nyírségvíz Zrt. 7.100,-Ft/m3+áfa összegű árajánlatából az önkormányzat által fizetendő különbözet összege lakossági felhasználónál 5.147,Ft/m3+Áfa, intézményi és egyéb felhasználó esetén 4.930,-Ft/m3+Áfa.** A Nyírségvíz Zrt. közölte a 2022-es évben eddig elvégzett szippantási költségek önkormányzatra eső részét, mely 101.855,-Ft. Az önkormányzati által fizetendő díjkülönbözetet a 2023. évi költségvetésbe szükséges tervezni majd.

Fentebb ismertetett tények miatt javaslom a Nyírségvíz Zrt. által adott 7.100,-Ft/m3+áfa díjat elfogadni és 1 éves határozott idejű közszolgáltatási szerződést kötni 2023. január 1. napjától.

A szerződés megkötésével az önkormányzat eleget tesz a törvényességi felhívásban foglaltak egy részének. A szerződés megkötését követően a változásoknak megfelelően módosítani kell az egyes helyi közszolgáltatások kötelező igénybevételéről szóló 7/2014. (III.28.) önkormányzati rendeletet, ezzel válik teljessé a törvényességi felhívásban foglaltak teljesítése.

Kérem a képviselő-testületet az előterjesztés megtárgyalását követően hozza meg döntését a határozat-tervezetben foglaltaknak megfelelően.

Tiszavasvári, 2022. november 21.


**Szőke Zoltán**


**polgármester**


**előterjesztés 1. számú melléklete**


****

****


****


****

****

****

**előterjesztés 2. mellékete**

****

****

**határozat-tervezet**

**Tiszavasvári Város Önkormányzata**

**Képviselő-testülete**

**…./2022. (XI.30.) Kt. számú**

**határozata**

**A nem közművel összegyűjtött háztartási szennyvíz begyűjtési közszolgáltatás kötelező feladatának elmulasztása miatti törvényességi felhívásról és az ennek alapján teendő intézkedésekről**

Tiszavasvári Város Önkormányzata Képviselő-testülete „ megtárgyalta és az alábbi határozatot hozza**:**

1. A Szabolcs-Szatmár-Bereg Megyei Kormányhivatal SZ/153/02461-1/2022. ügyiratszámú **törvényességi felhívásában foglaltakat** **megismerte, az abban foglaltakat tudomásul vette**.

**2. A törvényességi felhívásban foglalt mulasztási kötelezettségek megszüntetése érdekében elfogadja a Nyírségvíz Zrt. 2023-as évre adott 7.100,-Ft/m3+Áfa összegű ajánlatát a** nem közművel összegyűjtött háztartási szennyvíz begyűjtési közszolgáltatás elvégzésére vonatkozóan.

3. Dönt arról, hogy 2023. január 1. napjától 1 éves időtartamra köti meg a közszolgáltatási szerződést a Nyírségvíz Zrt.-vel.

4. Felkéri a polgármestert, hogy a közszolgáltatási szerződést terjessze a képviselő-testület elé.

**Határidő**: 2022. december 31. **Felelős**: Szőke Zoltán polgármester

5. Felkéri a jegyzőt, hogy a közszolgáltatási szerződés elfogadását követően, annak megfelelően terjessze a képviselő-testület elé az egyes helyi közszolgáltatások kötelező igénybevételéről szóló 7/2014. (III.28.) önkormányzati rendelet módosítását.

**Határidő**: 2023. január 31. **Felelős**: Dr. Kórik Zsuzsanna jegyző